અમેરિકાના સ્થાનિક ઉદ્યોગો અત્યારે કપરી સ્થિતિમાંથી પસાર થઈ રહ્યા છે. અમેરિકાએ પોતાના સ્થાનિક ઉદ્યોગોને બચાવવા માટે ભારતથી આયાત થતા સ્ટેનલેસ સ્ટીલના ફ્લેંજ અને સુક્ષ્મ ડેનિયર પોલિએસ્ટર સ્ટેપલ ફાઈબર ઉપર એન્ટી ડમ્પિંગ ડયૂટી લાદી છે. અમેરિકાએ ભારત ઉપરાંત ચીન ઉપર પણ આ પ્રતિબંધ લાદ્યો છે. અમેરિકાના નિર્ણયથી ભારતીય કંપનીઓને ભારે નુકશાન ઉઠાવવું પડશે તેવી સંભાવના છે. અમેરિકાના વાણિજ્યમંત્રી વિલ્બર રોસે કહ્યું છે કે, અમેરિકા હવે ચુપચાપ બેસીને પોતના ઉદ્યોગોને મરણપથારીએ પહોંચતા જોઈ શકે તેમ નથી. વધુમાં એમ પણ કહેવામાં આવ્યું છે કે, ભારત અને ચીનમાં ફ્લેંજ સહિતની સામગ્રીની નિકાસને પ્રોત્સાહિત કરવા માટે સબસીડી અપાઈ છે અને અમેરિકા આવી રાહતથી પોતાના ઉદ્યોગોને નુકશાન પહોંચાડી શકે નહી.